কোনও সংগঠনের ছাতার তলায় নয়। নিজেদের উদ্যোগেই এলাকার জীববৈচিত্র রক্ষার কাজ করছেন কেষ্টপুর-রাজাহাটের যুবকেরা। পাশে দাঁড়িয়েছেন সাধারণ মানুষ। 
কেষ্টপুর-রাজারহাটে নগরায়ন শুরু হয়েছে অনেক বছর আগে। প্রভাব পড়ছে নিউটাউনেও। তবে এই অঞ্চলে অতীতে বহু জলাভূমি থাকায় বাড়ি এবং বিভিন্ন নির্মাণের ‘পকেটে-পকেটে’ রয়ে গিয়েছে কিছু জীববৈচিত্র। কিন্তু ভবিষ্যতে এটুকুও আর থাকবে কি? এই প্রশ্নই জেগেছিল স্থানীয় কয়েকজন বাসিন্দার মনে। পেশাগত ব্যস্ততার মাঝেও তাঁরা এখন রক্ষা করতে চেষ্টা করছেন অবশিষ্ট সেই জীববৈচিত্র। 
বছর দশেক আগে কেষ্টপুরের চণ্ডীবেড়িয়ায় এসেছেন সঞ্জয় হাজরা। গাছ থেকে পড়ে যাওয়া পাখি, লোকালয়ে এসে কোণঠাসা হওয়া প্রাণীকে উদ্ধার করে বনদফতরের হাতে তুলে দেওয়ার মতো কাজকর্মের সঙ্গে তিনি আগেই জড়িত ছিলেন। 
এক সকালে তিনি দেখতে পান, স্থানীয় পুকুরে কপিকল ফেলে একটি বক ধরেছে কয়েকটি শিশু। সঞ্জয়ের কথায়, ‘‘জানতে পারি অনেকদিন ধরেই ওরা বক-পানকৌড়ি ধরে খায়। তখনকার মতো ওদের হাতে কিছু টাকা দিয়ে বকটাকে উদ্ধার করি। তুলে দিই সল্টলেকের বনদফতরের উদ্ধার বিভাগের হাতে।’’ 
এর পর সঞ্জয়, সুশোভন নস্কর, শম্ভু মণ্ডল, শুভঙ্কর মণ্ডল-সহ কয়েকজন বন্ধু স্থানীয় বাসিন্দাদের সঙ্গে বিষয়টি নিয়ে কথাবার্তা শুরু করেন। সুশোভনের কথায়, ‘‘দরিদ্র মানুষেরা যখন পাখি শিকার করে নিখরচায় মাংস পাচ্ছেন, তখন তাঁদের বুঝিয়ে নিরস্ত করা সহজ কাজ নয়। 
তবু কিছুটা কাজ হয়েছে। যাঁরা বক ধরতেন, তাঁদের অনেকেই এখন আমাদের সঙ্গে কাজ করেন।’’ ওই যুবকেরা জানান, এখন কোনও পাখি গাছ থেকে পড়লে বা আহত হলে স্থানীয় মানুষ বনদফতরের কার্যালয়ে খবর দেন। বাড়ির কার্নিশে কাঠের বাক্স দিয়ে চড়াই পাখির বাসা তৈরির ব্যাপারেও উদ্যোগী হয়েছেন তাঁরা। 
চণ্ডীবেড়িয়া, দক্ষিণ চণ্ডীবেড়িয়া, মাঝেরপাড়া, ঘোষপাড়া, মিশন বাজার এবং নিউটাউনে এই কাজ করছেন ওই যুবকেরা। তাঁরা জানান, লক্ষ্মীপেঁচা, কুটুরে পেঁচা, বসন্ত বাউড়ি, বেনে বউ, বাঁশপাতি, কুবো পাখি, চিল, বাজ ছাড়াও অন্তত চার রকম মাছরাঙা, তিন রকম বক-সহ বিভিন্ন পাখি এখনও দেখা যায় বিস্তীর্ণ ওই এলাকার বিভিন্ন জায়গায়। রয়েছে বিভিন্ন ধরনের সাপ, বেজি, তক্ষক। 
নিউটাউনের বাসিন্দা অভিজিৎ নস্করের কথায়, ‘‘আমরাও বক ধরে খেতাম। এখন আর ওসব করি না। এদের বাঁচাতেই হবে।’’